Plaasaanvalle: Polisiehoë gevra om op ondersoek te fokusMegan en Peter-Maurray Cross is in hul plaashuis oorval. Foto: Facebook Die mees onlangse plaasaanval in die Matjiesfontein-omgewing in Limpopo, ŉ gebied waar daar lanklaas sulke voorvalle plaasgevind het, is skokkend en onaanvaarbaar, sê Marcelle Maritz, provinsiale leier van die VF Plus. “Plaasaanvalle is duidelik nie aan die afneem nie en word nie met genoegsame erns deur die owerhede benader nie. Dit is ŉ reuseprobleem wat dringend aandag verg,” het hy gesê. “Boere en plaaswerkers is kwesbare teikens omdat hulle in afsondering woon en die polisie gaan gebuk onder ŉ groot vaardigheids- en hulpbrontekort. Dit is ŉ bose kringloop waaruit aanvallers en booswigte voordeel put.” Maritz het gesê die Cross-egpaar wat gedurende die aanval Dinsdagaand beseer is, sterk aan in die Mediclinic Thabazimbi en hul uiterlike letsels sal genees, maar die skok en trauma wat met so ŉ aanval gepaard gaan, sal nie so maklik genees nie. Maroela Media het vroeër berig Peter-Murray (48) en Megan Cross (31) het op 25 September omstreeks 20:00 op die plaas Koedoespan sit en TV kyk toe vier mans met balaklawas ŉ groot ruit gebreek en hulle aangeval het. Die aanvallers het eers omstreeks 22:00 op die vlug geslaan met onder meer vuurwapens, selfone, kontant, bankkaarte, juweliersware en ŉ silwerkleurige Toyota Hilux-bakkie. Volgens inligting wat onder plaaslike veiligheidsgroepe versprei is, wil dit voorkom asof die aanvallers gery het in die rigting van Thabazimbi, sowat 70 km suid van die plaas. Die VF Plus het in ŉ dringende skrywe die provinsiale polisiekommissaris versoek om toe te sien dat alle moontlike hulpbronne ingespan word om die aanvallers vas te trek. “ŉ Sterk boodskap moet gestuur word dat sulke misdade onder geen omstandighede geduld sal word nie,” het Maritz bygevoeg. “Samewerking tussen die gemeenskap en polisie is uiters belangrik en moet ook bevorder word.” Hy het gesê die VF Plus beywer hom vir die veiligheid van die land se landbouers en doen ŉ beroep op hulle om te alle tye paraat te wees en alle moontlike veiligheidsmaatreëls te tref.